Trei tineri din comuna Gilău, cu vâste cuprinse între 17 și 30 de ani, au fost reținuți sub suspiciunea de comitere a mai multor acțiuni de furt calificat, după ce aceștia ar fi pătruns în 6 gospodării de unde ar fi sustras diverse bunuri.
Conform informațiilor, prejudiciul total al furturilor petrecute în perioada 8-24 februarie se ridică la valoarea de 27.000 lei.
"La data de 1 martie a c., polițiștii Secției 6 Poliție Rurală Florești au dispus reținerea a 3 persoane, cercetate sub aspectul comiterii infracțiunilor de furt calificat.
În fapt, din cercetările derulate de polițiști a reieșit că în perioada 8-24 februarie a.c., trei tineri cu vârste cuprinse între 17 și 30 de ani, din comuna Gilău ar fi comis mai multe fapte de furt calificat.
Aceștia sunt bănuiți că ar fi pătruns în 6 gospodării situate în localitatea Gilău, de unde ar fi sustras diverse bunuri, și anume aparatura electrocasnică, unelte electrice, covoare și biciclete, cauzând un prejudiciu total de aproximativ 27.000 de lei.
În urma investigațiilor, cei trei au fost identificați de polițiști, iar prejudiciul a fost recuperat până în prezent în proporție de 50%.
Probatoriului administrat a condus la reținerea celor trei tineri, iar în cursul zilei de azi, 2 martie a.c. instanța a dispus arestarea preventivă a acestora pentru 30 de zile.
Cercetări sunt continuate sub coordonarea Parchetului de pe lângă Judecătoria Huedin", a comunicat IPJ Cluj.